La llei de racionalització, a més de delimitar els usos dels terrenys i concretar perquè no hi hagi dubtes sobre aquests usos, també promou altres modificacions. Campomar ha destacat les modificacions que fa a la Llei de turisme pel que fa a les estades turístiques, on s’introdueix transitòriament una regulació de mínims per la modalitat de lloguer turístic de 60 dies de l’habitatge habitual. També afavoreix l’aplicació de normatives europees pel que fa a les garanties i obligacions que han de complir les agències de viatge, a més de fer front a la demanda col·lectiva del sector de guia turístic en què es demanava la convocatòria de proves per exercir la professió. Respecte a la llei de funció pública, també es fan modificacions puntuals per donar cobertura jurídica a la carrera professional, a més de garantir que el personal docent interí que hagi treballat tot el curs escolar pugui cobrar els mesos d’estiu.